b'\n_START_ARTICLE_\nFabrice Muamba\n_START_SECTION_\nNuoruus\n_START_PARAGRAPH_\nMuamba syntyi Kinshasassa, silloisessa Zairessa. H\xc3\xa4n muutti Englantiin 1999 poliittisen turvapaikan saaneen is\xc3\xa4ns\xc3\xa4 luo olleessaan 11-vuotias. Muuttaessaan Muamba ei osannut englannin kielt\xc3\xa4. H\xc3\xa4n kuitenkin sopeutui nopeasti ja menestyi niin urheilussa kuin opiskelussa.\n_START_SECTION_\nSeurajoukkueura\n_START_PARAGRAPH_\nMuamba liittyi Arsenalin juniorijoukkueeseen 2002 ja siirtyi ammattilaiseksi 2005. H\xc3\xa4n debytoi edustusjoukkueessa 25. lokakuuta 2005 liigacupin ottelussa._NEWLINE_Arsenal lainasi Muamban mestaruussarjassa pelanneeseen Birmingham Cityyn kaudeksi 2006\xe2\x80\x932007. H\xc3\xa4net valittiin kauden j\xc3\xa4lkeen seuran parhaaksi nuoreksi pelaajaksi. Loppukev\xc3\xa4\xc3\xa4ll\xc3\xa4 Muamba siirtyi Birminghamiin pysyv\xc3\xa4sti noin nelj\xc3\xa4n miljoonan punnan siirtosummalla. Birmingham nousi Valioliigaan ja Muamba kuului koko kauden vakiokokoonpanoon. Birmingham ei kuitenkaan onnistunut s\xc3\xa4ilytt\xc3\xa4m\xc3\xa4\xc3\xa4n sarjapaikkaansa ja elokuussa Muamba siirtyi Boltoniin noin viiden miljoonan punnan siirtohinnalla._NEWLINE_Boltonissa Muamba vakiinnutti nopeasti paikkansa. Muun muassa kaudella 2009\xe2\x80\x932010 h\xc3\xa4n pelasi jokaisessa ottelussa ja The Bolton News -lehden lukijat valitsivat h\xc3\xa4net Boltonin kauden parhaaksi pelaajaksi. Kes\xc3\xa4ll\xc3\xa4 2010 Muamba allekirjoitti nelj\xc3\xa4n vuoden mittaisen jatkosopimuksen._NEWLINE_17. maaliskuuta 2012 Muamba sai syd\xc3\xa4nkohtauksen kesken Tottenhamia vastaan pelattua FA Cupin ottelua. H\xc3\xa4n sai pitk\xc3\xa4\xc3\xa4n ensihoitoa kent\xc3\xa4ll\xc3\xa4, jonka j\xc3\xa4lkeen h\xc3\xa4net kiid\xc3\xa4tettiin sairaalaan. Ottelu keskeytettiin ja my\xc3\xb6hemmin my\xc3\xb6s Boltonin seuraava ottelu peruttiin. Muamban syd\xc3\xa4n oli pys\xc3\xa4hdyksiss\xc3\xa4 78 minuuttia ennen kuin se saatiin j\xc3\xa4lleen toimintaan itsen\xc3\xa4isesti. Kriittisest\xc3\xa4 tilasta Muamba toipui l\xc3\xa4\xc3\xa4k\xc3\xa4rien mukaan ihmeellisen nopeasti. H\xc3\xa4n pystyi puhumaan kaksi p\xc3\xa4iv\xc3\xa4\xc3\xa4 onnettomuuden j\xc3\xa4lkeen ja k\xc3\xa4velem\xc3\xa4\xc3\xa4n kahden viikon kuluttua. Muamballe asennettiin defibrillaattori, mink\xc3\xa4 j\xc3\xa4lkeen h\xc3\xa4n p\xc3\xa4\xc3\xa4si sairaalasta vietetty\xc3\xa4\xc3\xa4n siell\xc3\xa4 kuukauden. Elokuussa 2012 Muamba ilmoitti lopettavansa uransa.\n_START_SECTION_\nMaajoukkueura\n_START_PARAGRAPH_\nMuamba on Britannian kansalainen ja h\xc3\xa4n edustanut Englantia kaikissa nuorten maajoukkueissa alle 16-vuotiaista l\xc3\xa4htien. Alle 21-vuotiaiden maajoukkueessa Muamba on toiminut kapteenina ja h\xc3\xa4n oli mukana ik\xc3\xa4luokan EM-kisoissa 2009, joissa Englanti sijoittui toiseksi.'